|  |  |
| --- | --- |
|  | Este artigo amosa escritos xaponeses. Sen o soporte axeitado, o texto pode mostrar símbolos sen sentido, coma caixas, marcas e outros. |

***Rondon tō*** (xaponés: 倫敦塔; lit. "A torre de Londres") é unha novela curta do escritor nipón Natsume Sōseki (1867-1916), publicada no 1905. Apareceu orixinalmente na revista literaria *Teikoku bungaku* 帝国文学 ("Literatura imperial"). A obra baséase nas impresións do autor sobre a Torre de Londres durante o seu período como estudante no Reino Unido.

Historia
--------

Fotografía da torre de Londres.Fotografía da torre de Londres.
Entre agosto do 1910 e decembro do 1902, Sōseki estivo no Reino Unido como estudante de inglés, enviado polo Ministerio de Educación xaponés. Durante esta época viviu a meirande parte do tempo en Londres, onde tivo a oportunidade de realizar unha visita á devandita torre, que constituiría a inspiración para a súa novela. Porén, o propio autor sinalou que os seus contidos son principalmente ficticios.

Segundo Sōseki, a torre de Londres condensa toda a historia de Inglaterra. A obra fai referencia a personaxes coma Thomas Cranmer (1489-1556), Thomas Wyatt o Novo (1521-1554) ou Walter Raleigh (1552-1618), que foron executados na torre. Tamén fala sobre os fillos de Eduardo IV (1442-1483), Eduardo V (1470-1483) e Ricardo (1473-1483), así como de Jane Grey (1537-1554). Neste sentido, diferénciase da súa *opera prima* *Wagahai wa neko de aru* (1905), unha novela satírica.

*Rondon tō* forma parte dunha serie de títulos inspirados na visita de Sōseki ao Reino Unido, e que o autor foi publicando tras o seu regreso ao Xapón no 1903.

Sinopse
-------

*Rondon tō* narra a historia dun estudante xaponés de intercambio que visita a torre de Londres. Dende a súa perspectiva, preséntase ao lector a historia de Inglaterra e das personaxes relacionadas co edificio. A obra conta cunha atmosfera pesimista e lúgubre, como se reflicte na seguinte pasaxe:

> 
> 
> Xa o seu nome, a Porta do Traidor, produce espanto. Dende tempos inmemoriais, miles de criminais foron levados en bote a través desta porta para ser recluídos no interior da torre. Ao baixar da barca, deixaban ás costas un sol que nunca os volvería iluminar. O Támese era para eles a lagoa Estixia, e esta porta a entrada cara o Inframundo.
> Natsume Soseki: *Rondon tō* (1905)
>

Traducións
----------

### En castelán

* *La Torre de Londres, seguido de El museo Carlyle* (2013). Tradución de Fernando Ortega. José J. de Olañeta, Editor.

### En inglés

* *The Tower of London: Tales of Victorian London* (1997). Tradución de Damian Flanagan e Fūtarō Yamada. Peter Owen.

Notas
-----

1. ↑  McClellan, Edwin (1959). "An Introduction to Sōseki". *Harvard Journal of Asiatic Studies* **22**: 150–208. ISSN 0073-0548. doi:10.2307/2718542.
2. 1 2  Dunbar, Ann-Marie (2018-03). ""THREE LEAGUES AWAY FROM A HUMAN COLOUR": NATSUME SOSEKI IN LATE-VICTORIAN LONDON". *Victorian Literature and Culture* (en inglés) **46** (1): 221–236. ISSN 1060-1503. doi:10.1017/S1060150317000407.
3. 1 2  Firdausy, Laily Raff; Susilo, Syahrur Marta Dwi (2022-05-03). "THE MOBILITY OF NATSUME SOSEKI TO LONDON AND HIS CULTURAL ADAPTATION IN 'RONDONTŌ'". *Leksema: Jurnal Bahasa dan Sastra* (en inglés) **7** (1): 25–36. ISSN 2527-807X. doi:10.22515/ljbs.v7i1.4837.
4. 1 2 3  夏目漱石 (1997). *The Tower of London: Tales of Victorian London* (en inglés). Peter Owen. ISBN 978-0-7206-1234-9.
5. ↑  "Sōseki Natsume: The Loneliness of a Japanese Writer in London". *London Overlooked* (en inglés). Consultado o 2024-03-18.
6. ↑  "Sōseki Natsume: The Loneliness of a Japanese Writer in London". *London Overlooked* (en inglés). Consultado o 2024-03-18.
7. ↑  "La Torre de Londres – José J. de Olañeta, Editor" (en castelán). Consultado o 2024-03-15.

Véxase tamén
------------

### Ligazóns externas

* Texto completo en xaponés (Aozora Bunko)

* Portal:Xapón